**Για την προβολή της COCA COLA-3E στα ποδήλατα του Δήμου**

**ΔΕΛΤΙΟ ΤΥΠΟΥ**

Στο Δημοτικό Συμβούλιο της 18-12-2014 εισήχθη προς ψήφιση η χωροθέτηση σταθμού κοινόχρηστων ποδηλάτων, τα οποία, προφανώς **θα τελούσαν υπό τη χορηγία** της εταιρίας Coca Cola-3E, η οποία κλείνει το εργοστάσιό της στη Θεσσαλονίκη, **αφήνοντας άνεργους** εκατοντάδες εργαζόμενους.

Η δημοτική σύμβουλος της παράταξης ΕΝΟΤΗΤΑ ΑΝΑΤΡΟΠΗ και ΕΡΓΟ για το ΜΑΡΟΥΣΙ **Μαίρη Διακολιού** τοποθετήθηκε ήδη παλαιότερα για το θέμα αυτό και επ’ αφορμή της νέας χωροθέτησης επανήλθε:

**Για την προβολή της COCA COLA-3E στα ποδήλατα του Δήμου**

Σε προηγούμενο δημοτικό συμβούλιο τοποθετήθηκα σχετικά με την προβολή της εταιρίας COCA COLA – 3Ε στα δημοτικά ποδήλατα του Αμαρουσίου. Τότε, **ο Δήμαρχος δεσμεύθηκε** ενώπιον του ΔΣ ότι θα το **ξαναεξέταζε** ως θέμα, διότι μόλις πρόσφατα είχε ενημερωθεί για το **κλείσιμο του εργοστασίου** της εταιρείας αυτής με αποτέλεσμα να μείνουν **άνεργοι** εκατοντάδες εργαζόμενοι.

Σήμερα, πριν ενημερωθούμε ή συζητήσουμε για την επανεξέταση του ζητήματος αυτού, όπως δεσμεύθηκε ο Δήμαρχος ότι θα έπραττε, εισέρχεται προς ψήφιση **χωροθέτηση νέου σταθμού** ποδηλάτων.

Χωρίς ιδεολογικά να είμαι αντίθετη σε εναλλακτικούς  του αυτοκινήτου τρόπους μετακίνησης στην πόλη, δεν μπορούμε να παραβλέψουμε **την ανυπαρξία ουσιαστικών υποδομών για μετακίνηση** με αυτοκίνητο γενικά  στο Μαρούσι και ειδικά στο κέντρο του, και πάντως δεν έχουμε επίσημα στοιχεία **περί του κατά πόσο χρησιμοποιούνται** τα ποδήλατα αυτά από τους δημότες μας.

Από την εμπειρία μου όμως, **δεν έχω δει έως σήμερα κανέναν** να τα χρησιμοποιεί και αρνούμαι να υπερψηφίσω την πιθανή **προβολή μιας ιδιωτικής εταιρείας** μέσω του Δήμου για μία υπηρεσία που –στο μέτρο της γνώσης μου‒ δεν χρησιμοποιείται, ιδίως όταν **η εταιρεία αυτή είναι υπεύθυνη για τις απολύσεις τόσων ανθρώπων**.